
Eiendomsavdelingen

Notat

Status statlige investeringsprosjekter og medvirkning i byggeprosjekter

Ettersom det har vært en del medieomtale om kutt og endringer i statlige investeringsprosjekter den siste tiden, vil Eiendomsavdelingen gi en muntlig status for særlig Livsvitenskapsbygg og nytt Vikingtidsmuseum. Men kommer også innom nytt klinikkbygg for Odontologi og Veksthus på Tøyen.
AMUs arbeidsutvalg har videre fremmet forslag til andre punkter som ønsker behandlet:
· Hvordan legger EA vekt på HMS i byggeprosjekter? 
· Hvordan trekker EA inn de riktige ressursene i byggeprosjekter?
· Hva er utfordrende og hva skal til for at det kan fungere bedre?

De to første punktene er behandlet i AMU tidligere. Siste i forbindelse med behandling av søknad til Arbeidstilsynet i forbindelse med oppstart byggearbeidene for Livsvitenskapsbygget. Vedlagt er notat fra april 2020 som ble utarbeidet i forbindelse med den søknaden. Notatet bygger på tidligere behandlinger i AMU og det som er nedfelt i Eiendomsavdelingens prosedyrer for egne prosjekter i Prosjekthåndboka.

På samme måte som våre interne prosedyrer må påminnes og følges opp overfor våre prosjektledere, er det naturlig at de gjennomgås med jevne mellomrom i AMU også, da det også her er utskiftning. Vi tar gjerne spørsmål og forslag til forbedring i møtet.

EA baserer prosjektutvikling og gjennomføring på Arbeidsmiljøloven og på Byggherreforskriften. Prosjekthåndboka er vårt kvalitetssystem for gjennomføring av prosjekter. Den ligger åpen på nett for at alle ansatte og våre leverandører skal kunne finne nødvendig informasjon (https://www.uio.no/for-ansatte/enhetssider/los/ea/eas-prosjekthandbok/sikkerhet-helse-og-arbeidsmiljo/)   

Sentralt er utarbeidelsen av SHA-planen, som beskriver de overordnede kravene og målsetningene som gjelder for sikkerhet, helse og arbeidsmiljø i prosjekter som gjennomføres av EA. SHA-planen skal bidra til å sikre et fullt forsvarlig arbeidsmiljø for alle under gjennomføringen av byggeprosjektet.  

Vedrørende erfaring og forbedringspunkter, vil vi spesielt trekke fram:
· Enhetskoordinatorens rolleforståelse og tid/motivasjon til å delta i prosjektene. Riktig kompetanse, rolleforståelse og kapasitet i denne funksjonen er kritisk for at arbeidsgiver skal kunne lykkes med å ivareta sitt medvirkningsansvar.
· Eiendomsavdelingen har både interne og eksterne prosjektledere (PL). Vi erfarer at det for begge grupper må være en kontinuerlig oppfølgning for at de følger opp våre prosedyrer og sjekklister i Prosjekthåndboka, særlig behovet for å involvere enhetens representant og påse at denne gjennomfører sine plikter.

Vi ser fram til diskusjonen i AMU 19. september.


Med hilsen
Leif Johnny Johannessen
Plan- og prosjektdirektør

